**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 63/2009

**878a**

### **S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov **(tlač 878) – druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1233 zo 4. februára 2009 pridelila vládny návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov **(tlač 878)** na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodársku politiku

Výboru Národnej rady Slovenskej republiky pre pôdohospodárstvo, životné prostredie a ochranu prírody

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre obranu a bezpečnosť ako gestorskému.

Výbory prerokovali predmetný návrh zákona v stanovenej lehote.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Všetky výbory Národnej rady Slovenskej republiky, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s týmito pripomienkami:

1. K Čl. I

Za 39. bod sa vkladá nový 40. bod, ktorý znie:

„40. V § 24 ods. 1 písm. a) sa slová „písm. a) a h)“ nahrádzajú slovami „písm. a) a i)“.

Doterajšie novelizačné body 40. až 72. sa prečíslujú.

Ide o legislatívnu úpravu nadväzujúcu na vloženie nového písmena b) v § 25 ods. 1 a následného nového označenia doterajších písmen b) až j), ktoré sa navrhuje v 41. novelizačnom bode.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre hospodársku politiku

Výbor Národnej rady Slovenskej republiky pre pôdohospodárstvo, životné prostredie a ochranu prírody

Výbor Národnej rady Slovenskej republiky pre verejnú správu a regionálny rozvoj

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K Čl. I

Za Čl. I sa vkladá nový Čl. II. ktorý znie:

„Čl. II

Zákon č. 8/2009 Z. z. o cestnej premávke a o zmene a doplnení niektorých zákonov v znení zákona č. 84/2009 Z. z. sa mení takto:

V § 143 ods. 8 sa slová „31. mája 2009“ nahrádzajú slovami „31. mája 2010“.“

Vo väzbe na novonavrhovaný článok, je súčasne potrebné upraviť názov zákona.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K Čl. I

Za Čl. I sa vkladá nový článok II, ktorý znie:

„Čl. II

Zákon č. 315/2001 Z. z. o Hasičskom a záchrannom zbore v znení zákona č. 438/2002 Z. z., zákona č. 666/2002 Z. z., zákona č. 424/2003 Z. z., zákona č. 451/2003 Z. z., zákona č. 462/2003 Z. z., zákona č. 180/2004 Z. z., zákona č. 215/2004 Z. z., zákona č. 365/2004 Z. z., zákona č. 382/2004 Z. z., zákona č. 729/2004 Z. z., zákona č. 561/2005 Z. z., zákona č. 327/2007 Z. z., zákona č. 330/2007 Z. z., zákona č. 519/2007 Z. z., zákona č. 445/2008 Z. z. a zákona č. 82/2009 Z. z. sa mení takto:

§ 193 znie:

„§ 193

Na služobný pomer príslušníkov sa použijú primerane ustanovenia § 39, § 85 a 86, § 88 až 90, § 95, § 98 a 99, § 105, § 109 až 117, § 129 až 132, § 136 až 138, § 141 ods. 2 až 5, 142 a 143, § 145 až 152 ods. 1 a 2, § 177 a 178, § 222, § 230 a 232 až 240, Zákonníka práce.“.“.

Účinnosť tohto nového článku II stanoviť dňom vyhlásenia; vo väzbe na nový článok II je súčasne potrebné upraviť názov zákona.

Použitie Zákonníka práce na účely výkonu štátnej služby príslušníkov Hasičského a záchranného zboru a príslušníkov Horskej záchrannej služby je

potrebné doplniť o ustanovenia Zákonníka práce upravujúce dôležité osobné prekážky v práci, resp. prekážky z dôvodu všeobecného záujmu a o

ustanovenia upravujúce výplatu mzdy a zrážky zo

mzdy, pretože v zákone č. 315/2001 Z. z. o Hasičskom a záchrannom zbore v znení neskorších predpisov táto úprava absentuje.

Účinnosť nového článku II (novely zákona č.

315/2001 Z. z.) sa navrhuje stanoviť dňom vyhlásenia, vzhľadom na potrebu aplikácie novonavrhovaných vybraných ustanovení Zákonníka práce v čo najkratšom čase.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K Čl. II

Doterajší text Čl. II sa nahrádza textom, ktorý znie:

„Tento zákon nadobúda účinnosť 1. júla 2009 okrem Čl. II, ktorý nadobúda účinnosť 31. mája 2009.“.

Dňa 1. 2. 2009 nadobudol účinnosť zákon č. 8/2009 Z. z. o cestnej premávke a o zmene a doplnení niektorých zákonov. Podľa § 88 ods. 6 písm. b) tohto zákona pravidelným psychologickým vyšetreniam sú povinní sa podrobiť okrem iných vodičov aj vodiči, ktorí vedú vozidlo s právom prednostnej jazdy (napr. vozidlo ozbrojených síl, ozbrojených bezpečnostných zborov, Vojenskej polície, Hasičského a záchranného zboru, záchrannej zdravotnej služby, Slovenskej informačnej služby, Národnej rady Slovenskej republiky, vlády Slovenskej republiky, Kancelárie prezidenta Slovenskej

republiky a pod.). V tomto prípade ide o niekoľko tisíc vodičov, ktorí sa s poukazom na § 143 ods. 8 musia tomuto vyšetreniu podrobiť prvýkrát do 31. mája 2009. Z hľadiska kapacitných možností nie je reálne možné, aby títo vodiči túto povinnosť do tohto dátumu splnili. Preto je nevyhnutné dátum prvého preskúmania psychickej spôsobilosti posunúť o jeden rok.

Posunutie účinnosti čl. I o jeden mesiac je potrebné z dôvodu zabezpečenia legislatívneho procesu vykonávacích predpisov k zákonu o ochrane pred požiarmi vzhľadom na úpravu splnomocňovacích ustanovení v predloženom návrhu.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

Gestorský výbor odporúča o pozmeňujúcich a doplňujúcich návrhoch hlasovať takto:

O bodoch **1 až 4** hlasovať spoločne, a tieto **schváliť**.

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov **(tlač 878)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

**Spoločná správa** výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov **(tlač 878)** v druhom čítaní **bola schválená uznesením Výboru Národnej rady Slovenskej republiky pre obranu a bezpečnosť č. 235 na svojej 56. schôdzi.**

V Bratislave 15. apríla 2009

## Rudolf PUČÍK v. r.

predseda výboru